## La Generalitat i l’FVMP avancen en la regulació del sector turístic per a garantir un model responsable i sostenible

*** El president Carlos Mazón ha firmat un manifest amb sis municipis de la Comunitat Valenciana pel qual es comprometen a cooperar davant de l’intrusisme i les pràctiques fraudulentes del sector
* A través d’este acord, Alacant, Elx, Benidorm, Torrevieja, Castelló de la Plana i València assumixen la gestió i resolució de sancions per infraccions relacionades amb vivendes d’ús turístic**

**Madrid.**

El president de la Generalitat, Carlos Mazón, ha firmat un manifest entre la Generalitat, la Federació Valenciana de Municipis i Províncies (FVMP) i els ajuntaments de la Comunitat Valenciana per a avançar en la gestió municipal de les sancions en matèria de vivendes d’ús turístic.

Els primers municipis a adherir-se a este compromís han sigut Alacant, Elx, Benidorm, Torrevieja, Castelló de la Plana i València, que han reiterat la seua voluntat de cooperar amb l’objectiu principal d’oferir una resposta àgil i eficaç davant l’intrusisme i les pràctiques fraudulentes en el sector.

Com ha destacat Carlos Mazón, este acord, reflectix la voluntat de col·laboració entre la Generalitat, l’FVMP i els municipis per a permetre als ajuntaments, que disposen de cos de policia local, assumir la gestió i resolució de procediments sancionadors per infraccions relacionades amb vivendes d’ús turístic.

Així, el president ha assenyalat que el manifest subratlla el compromís amb una regulació més estricta i efectiva que afavorisca un turisme més sostenible i respectuós amb les normatives locals. A través d’este acord, els ajuntaments podran recaptar les sancions econòmiques que imposen, les quals es consideraran ingressos propis dels municipis.

**Col·laboració interadministrativa**

El conveni marc firmat establix una estructura de cooperació entre la Generalitat i l’FVMP, que oferix als municipis l’opció d’adherir-se a l’acord per a exercir competències en matèria de vivendes d’ús turístic. Els convenis d’adhesió tindran una vigència inicial de cinc anys, amb possibilitat de pròrroga per altres cinc, i podran ser extingits per qualsevol de les parts mitjançant una notificació escrita amb trenta dies d’antelació.

Des de la Generalitat, la delegació d’estes competències és considerada una ferramenta clau per a millorar l’ordenació del sector turístic a la Comunitat Valenciana, i contribuir a una gestió més efectiva i alineada amb els interessos del públic.

Amb esta firma, els representants institucionals mostren el seu ferm compromís amb l’enfortiment d’un turisme regulat i sostenible, reforçant la col·laboració interadministrativa i oferint als ajuntaments les ferramentes necessàries per a actuar de manera autònoma i eficaç en el control de les vivendes d’ús turístic en els seus respectius territoris.

Fecha: 23/01/2025